b'\n_START_ARTICLE_\nStevo Pendarovski\n_START_SECTION_\n\xc5\xbdivljenjepis\n_START_PARAGRAPH_\nPendarovski je na Univerzi v Skopju leta 1987 zaklju\xc4\x8dil \xc5\xa1tudij prava. Na isti univerzi je kasneje pridobil magisterij in doktorat iz politi\xc4\x8dnih znanosti._NEWLINE_Politi\xc4\x8dno kariero je za\xc4\x8del kot asistent za odnose z javnostmi na ministrstvu za notranje zadeve ter kot vodja analiti\xc4\x8dnega in raziskovalnega oddelka ministrstva med letoma 1998 in 2001. V letih 2001\xe2\x80\x932004 je bil svetovalec nekdanjega predsednika Borisa Trajkovskega za nacionalno varnost in zunanjo politiko. Po vodenju dr\xc5\xbeavne volilne komisije v letih 2004\xe2\x80\x932005 je do leta 2008 znova deloval kot svetovalec novega predsednika, Branka Crvenkovskega. Od leta 2008 je bil asistent na Ameri\xc5\xa1ki univerzi v Skopju._NEWLINE_Kot kandidat Socialdemokratske zveze Makedonije (SDSM) je nastopil na predsedni\xc5\xa1kih volitvah leta 2014 in v drugem krogu izgubil proti kandidatu VMRO-DPMNE Gjorgu Ivanovu._NEWLINE_Za predsednika je ponovno kandidiral na volitvah leta 2019. S tesno prednostjo se je skupaj s kandidatko VMRO-DPMNE Gordano Siljanovsko - Davkovo uvrstil v drugi krog, v katerem je zmagal z 51,66\xc2\xa0% glasov ob 46,70-odstotni volilni udele\xc5\xbebi. Kot predsednik dr\xc5\xbeave je prisegel 12. maja 2019.'